Seun vas oor bedrog van R93 miljoen, pa in hof oor korrupsieArgieffoto Tseko Mojalefa Rabotho (29) het Vrydag in die gespesialiseerde handelsmisdaadhof in Pretoria verskyn op aanklag van korrupsie. Rabotho is op 17 Augustus deur die Valke in hegtenis geneem op aanklag van bedrog, korrupsie en geldwassery ten waarde van R93 miljoen, het lt.kol. Robert Netshiunda, woordvoerder van die Valke, gesê. Hy het aanvanklik op 21 Augustus in die hof verskyn waar dit aan die lig gekom het dat hy ŉ aantal bates, insluitend twee luukse eiendom en 19 motors, bekom het, wat nooit gefinansier is nie. “Net voor Rabotho Donderdag vir sy aansoek om borgtog in die hof sou verskyn, wou sy pa, Jackie Nicholas Rabhoto (57) die ondersoekbeampte by die Valke se kantoor in Pretoria glo met R52 000 kontant omkoop,” het Netshiunda verduidelik. “Hy is dadelik in hegtenis geneem. Hy het ŉ verdere R48 000 kontant in sy besit gehad.” Jackie het Vrydag in die hof verskyn op aanklag van korrupsie. Die twee mans moet weer op 31 Augustus in die hof verskyn.